Цэнтр Пампіду

Цэнтр Жоржа Пампіду (; поўная назва Нацыянальны цэнтр мастацтва і культуры імя Жоржа Пампіду (); у прастамоўі Бабур) — культурны цэнтр у квартале Бабур 4-й акругі Парыжа паміж кварталамі Ле-Аль і Марэ. Адкрыты з 1977 года, створаны па ініцыятыве французскага прэзідэнта Жоржа Пампіду.
Цэнтр уключае ў сябе парыжскі Музей сучаснага мастацтва, вялікую бібліятэку, канцэртныя і выставачныя залы, Інстытут даследавання і каардынацыі акустыкі і музыкі. Вялікую плошчу перад Цэнтрам Пампіду аблюбавалі мастакі, вандроўныя артысты, музыканты і цыркачы. Справа ад Цэнтра Пампіду невялікую плошчу Стравінскага ўпрыгожвае аднайменны экстравагантны фантан.

 Апісанне 
Будынак сучаснай пабудовы і вельмі вялікіх для цэнтра Парыжа памераў мае ў даўжыню 166 м, у шырыню 60 м і ў вышыню 42 м. Пабудаваны па наватарскім праекце Рэнца П'яна і Рычарда Роджэрса, выбраным з 680 конкурсных работ. Арыгінальная ідэя архітэктараў была ў размяшчэнні ўсіх тэхнічных канструкцый (арматурныя злучэнні, усе трубаправоды, ліфты і эскалатары) звонку будынка, што дазволіла вызваліць максімум карыснай плошчы ў 40 тыс. м². Арматурныя злучэнні выфарбаваны белым колерам, вентыляцыйныя трубы — сінім, вадаправодныя — зялёным, электрападводка — жоўтым, а эскалатары і ліфты — чырвоным.

Цэнтр імя Пампіду з’яўляецца самым наведваемым турыстычным аб’ектам у Парыжы: 8 мільёнаў наведвальнікаў у год (у два разы больш, чым наведвальнікаў Эйфелевай вежы і амаль столькі ж, колькі гасцей Еўрадыснейленда).

 Гл. таксама 
 Сучаснае мастацтва

 Спасылкі 

 Афіцыйны сайт Цэнтра Пампіду  ,,

Катэгорыя:Музеі Парыжа
Катэгорыя:IV акруга Парыжа
Катэгорыя:Карцінныя галерэі
Катэгорыя:Мастацкія музеі Францыі
Катэгорыя:Бібліятэкі Францыі
Катэгорыя:Будынкі і збудаванні Рэнца Піяна
Катэгорыя:З’явіліся ў 1977 годзе
Катэгорыя:1977 год у Еўропе
Пампіду Жорж